SKRIFTLIG FORESPØRGSEL P-3500/02

af Roberta Angelilli (UEN) til Kommissionen

(2. december 2002)

Om: Sikkerheden på Roms skoler

I september 2002 offentliggjorde den italienske fagforening UIL's afdeling for skoler resultaterne af den fjerde årlige rapport om skolebygninger. Resultaterne stammer fra en undersøgelse iværksat af Undervisningsministeriet i 2001 vedrørende næsten 90 % af italienske skoler.

Der fremkom særdeles foruroligende oplysninger vedrørende sikkerheden i de undersøgte bygninger, navnlig i Regionen Lazio og især i Rom Kommune, hvor 399 ud af i alt 558 skoler til børn i den skolepligtige alder og 155 ud af i alt 245 højere læreanstalter ikke havde opnået certifikat for bygningsstabilitet, hvor 80 % af skolerne ikke var i besiddelse af et brandsikringscertifikat, og hvor 75 % af skolerne ikke var i besiddelse af et certifikat for funktionsdygtige sanitære installationer.

Undersøgelserne afslørede næsten faldefærdige bygninger med vaklende gesimser, forældede elektriske installationer, kolde og snavsede lokaler, døre og vinduer i meget dårlig stand og endog tilstedeværelse af asbest, alt sammen i strid med bestemmelserne i de omend talrige direktiver om sikkerhed på arbejdspladsen (direktiv 83/477/EØF(1) om farerne ved under arbejdet at være udsat for asbest, direktiv 89/391/EØF(2) om forbedring af arbejdstagernes sikkerhed og sundhed under arbejdet, direktiv 92/58/EØF(3) om minimumsforskrifter for signalgivning i forbindelse med sikkerhed og sundhed under arbejdet osv.).

Den italienske forbrugerbeskyttelsessammenslutning, Codacons, har også ment det på sin plads at indbringe klage for den italienske offentlige anklagemyndighed over den faldefærdige tilstand, som Roms skoler befinder sig i.

Kan Kommissionen eftersom Rådet for nylig har fastlagt fælles holdning nr. 53/2002(4) med henblik på ændring af direktiv 83/477/EØF om farerne ved under arbejdet at være udsat for asbest og i betragtning af bl.a. Det Europæiske Økonomiske og Sociale Udvalgs udtalelse af 11. juli 2001(5) og Parlamentets beslutning af 20. september 2001, hvori der på den ene side krævedes fastlæggelse af en fællesskabsstrategi og på den anden udarbejdelse af et rammedirektiv og en grønbog om sikkerhed på arbejdspladsen oplyse:

- om Rom Kommune har forelagt projekter med henblik på tilpasning til de gældende bestemmelser?

- om der findes undersøgelser eller dokumenter vedrørende tilpasningen til fællesskabsbestemmelserne i denne sektor i EU-området?

- om det af høringerne af arbejdsmarkedets parter i forbindelse med vedtagelsen af ovennævnte fælles høring fremgår, om Kommissionen har udvist særlig interesse for skolesektoren?

(1) EFT L 263 af 24.9.1983, s. 25.

(2) EFT L 183 af 29.6.1989, s. 1.

(3) EFT L 245 af 26.8.1992, s. 23.

(4) EFT C 269 E af 5.11.2002, s. 1.

(5) EFT C 260 af 17.9.2001, s. 97.

Svar afgivet på Kommissionens vegne af Anna Diamantopoulou

(14. januar 2003)

De italienske myndigheder har givet Kommissionen meddelelse om gennemførelsesforanstaltningerne vedrørende Rådets direktiv 83/477/EØF af 19. september 1983 om farerne ved under arbejdet at være udsat for asbest(1), Rådets direktiv 89/391/EØF af 12. juni 1989 om forbedring af arbejdstagernes sikkerhed og sundhed under arbejdet(2) og Rådets direktiv 92/58/EØF af 24. juni 1992 om minimumsforskrifter for signalgivning i forbindelse med sikkerhed og sundhed under arbejdet (niende særdirektiv i

henhold til artikel 16, stk. 1, i direktiv 89/391/EØF)(3) samt Rådets direktiv 89/654/EØF af 30. november 1989 om minimumsforskrifter for sikkerhed og sundhed i forbindelse med arbejdsstedet (første særdirektiv i henhold til artikel 16, stk. 1, i direktiv 89/391/EØF)(4). Kontrollen med gennemførelsen af direktiverne henhører under de nationale myndigheders ansvarsområde.

Derfor henhører spørgsmålet om, hvorvidt Rom kommune har forelagt projekter vedrørende tilpasning af bygningerne til de gældende bestemmelser vedrørende sundhed og sikkerhed på arbejdspladsen, under den pågældende medlemsstats ansvarsområde.

Kommissionen råder ikke over undersøgelser, der er gennemført på fællesskabsplan, vedrørende tilpasning af bygninger til fællesskabsbestemmelserne i denne sektor.

Direktiv 83/477/EØF om farerne ved under arbejdet at være udsat for asbest har til formål at beskytte alle arbejdstagere, som potentielt kan blive udsat for asbest, herunder også undervisere. Denne beskyttelse omfatter naturligvis alle de personer, som befinder sig i de pågældende bygninger, herunder også eleverne.

(1) EFT L 263 af 24.9.1983.

(2) EFT L 183 af 29.6.1989.

(3) EFT L 245 af 26.8.1992.

(4) EFT L 393 af 30.12.1989.